ኮርፖሬሽኑ የኦፕሬሽን ማኔጅመንት ኮንትራት ሰምምነት ተፈራረመ
 – የኢትዮጵያ ምድር ባቡር ኮርፖሬሽን የአዲስ አበባ የቀላል ባቡርን ከሚያስተዳድሩና ከሚጠግኑ ሁለት የቻይና ኩባንያዎች ጋር የኮንትራት ስምምነት ተፈራረመ።ከኮርፖሬሽኑ ጋር የአስተዳደርና የጥገና ስራ ኮንትራት ስምምነቱን የተፈራረሙት የቻይና ሬይል ዌይ ግሩፕና የሸንጀን ሜትር ግሩፕ የተባሉ ኩባንያዎች ናቸው።በኮንትራት ስምምነቱ መሰረት ኩባንያዎች ከሶስት እስከ አምስት ዓመት ለሚደርስ ጊዜ የአዲስ አበባን የቀላል ባቡር የሚያስተዳድሩ ሲሆን፥ የጥገና አገልግሎትም ይሰጣሉ።በሚኒስትር ማእረግ የጠቅላይ ሚኒስትሩ አማካሪና የኢትዮጵያ ምድር ባቡር ኮርፖሬሽን ቦርድ ሰብሳቢ ዶክተር አርከበ እቁባይ እንደተናገሩትም፥ ከሁለቱ ኩባንያዎች ጋር የአስተዳደርና የጥገናኮንትራት ስምምነት መግባት ያስፈለገው በአገሪቱ በዘርፉ የሰለጠነ የሰው ሀይልና ልምድ ባለመኖሩ ነው።እንደ ዶክተር አርከበ እቁባይ ማብራሪያ በስምምነቱ መሰረት ኩባንያዎቹ የቀላል ባቡር መስመሩን የሙከራ ፕሮግራም በማስጀመር ወደ ሙሉ ስራው ያስገባሉ።ከሶሰት እስከ አምስት ዓመት በሚዘልቀው ቆይታቸውም ግማሽ የሚጠጋው የሰው ሀይል በኢትዮጵያውያን ባለሙያዎች እንዲሞላ በማድረግ የልምድና የቴክኖሎጂ ሽግግር ይከናወናል።በአምስተኛው ዓመትም የማስተዳደርና የመጠገን ስራው ሙሉ በሙሉ በኢትዮጵያውያን እንዲከናወን የማድረግ ስራም ይከናወናል።ኢትዮጵያውያን ባለሙያዎችን ወደ ቻይና ወስዶ የማሰልጣን ስራም በኮንትራቱ ውስጥ ተካቷል።የኮንትራት ስምምነቱም ተፈፃሚነት ኩባንያዎቹ ምን ያህል የሰው ሀይል እንዳፈሩና የከተማዋን የባቡር ትራንስፖርት እንዳቀላጠፉ ይለካል ተብሏል።የኮርፖሬሽኑ ዋና ስራ አስፈፃሚ ዶክተር ኢንጂነር ጌታቸው በትሩ ስምምነቱ ለአዲስ አበባ የቀላል ባቡር ትራንስፖርት በባቡር ትራንስፖርት አስተዳደርና ጥገና ዓለም አቀፋዊ ተሞክሮዎችን ወደ ኢትዮጵያ የሚያመጣ ነው።ከሁለቱ ኩባንያዎች ጋር የተገባው ስምምነት ለጊዜው 106 ሚሊዮን የአሜሪካን ዶላር ያህል መጠን እንዳለው ተጠቁሟል።